**DEN GODE SKATTEN – STEINKROSSANE**

**«DEN GODE SKATTEN» - STEINKROSSANE VED KYSTEN VÅR**

**Til tema**:

Tanken med dette preikeutkastet er å ta utgangspunkt i krossen som ein god skatt, eller «fager skatt», som det stod i tidlegare omsetjing; 2. Tim.1,14. Langs kysten vår ligg heilagstader og kulturminne «som perler på ei snor». Som noko spesielt er dei monumentale steinkrossane på Vestlandet, som ligg der ved Kystpilegrimsleia. I tillegg har ein så mange krossar på og ved kyrkjer – og kyrkjegardar, tingstader, ved ættegardar og i personleg eige. Krossen er kristendommen sitt fremste symbol, logoen. Rart den vart det med sin bakgrunn, om lag som ein elektrisk stol i dag. «Den kristne trua kan ikkje forståast utan krossen» ( Alister Mc Grath – professor- Nord- Irland i «Bilder til å begripe. Korset sett frå ulike synsvinkler. Credo forlag 1992). Når den er så sentral i trua, gjev det å eige denne «gode skatten» ei djup meining. Dei store steinkrossane langs kysten er etter alt å døme reist av kongemakta, og ein har to hovudtypar: 1. Dei norsk-keltiske med rette armar og runde armholer. 2. Dei norsk-angelsaksiske med store bua armholer.

Vikingar og handelsfolk vart kjent med den keltiske spiritualiteten som kjenneteikna øyane i vest. Her på Vestlandet var denne kontakten, når det galdt vår kristningssoge minst like viktig som kontakten frå kontinentet,. Biskop Fridtjov Birkeli skreiv i 1973 avhandlinga: *Norske steinkors i tidlig middelalder– Et bidrag til belysning av overgangen fra norrøn religion til kristendom.* Hovudtesa hans der er at innføringa av kristendommen i Noreg var ein meir langsam prosess enn tidlegare hevda. Dette har også kome meir fram i dag på historisk og arkeologisk hald.

Tema vårt vil vere knytta til trua sitt innhald, og korleis Bibelen talar om trua som ein god og fager skatt.

**Bibeltekstar:**

Ein søndag i kyrkjeåret som kan vere fin å ta utgangspunkt i er 8.søndag i treeiningstida 1.rekkje:

Der er preiketeksten frå **Matt.6, 19-24,** med overskrift: «Eit heilt hjarte». «Samla dykk ikkje skattar på jorda… samla dykk skattar i himmelen.. For der skatten din er, vil hjartet ditt og vera».

Teksten er ein del av Bergpreika (Matt.5-7). Det er talen til læresveinane; disippellæring. Der forkynte Jesus gledesbodskapen om Guds kongerike; eit annleis rike. Å få auge på det kan bety ei omvurdering av alle verdiar. Kva er det beste? Kva er skatten som held? Å samle seg skattar på jorda kan og gje mange suter. Me er vane med datostempling i dag. Kor lenge varer det me har kjøpt? Noko kan vare lenge, men «det kankje vare evig , veit du…» Det me har her i tida varer ikkje evig, det vil forgå. I tider med corona har me på ny lært kor skjørt mykje er.

Det riket som Jesus kom med , er derimot eit evig rike. Då kan og våre priorteringar bli annleis, både når det gjeld pengar, forvaltning og vårt ansvar globalt.

Frå Irland har me fått salmen «Deg å få skode»,(NoS482) som blir mykje sungen no.

I v.1: «Ver du for tanken min dyraste skatt», og v. 4: «Du er min arv som varer til sist….»

Då handlar det om kor me har hjartet vårt? Jesus inviterer oss til å ha det gode i han, som ein dyrebar skatt.

I teksten her samanliknar Jesus hjarteforholdet til Gud med auget. Det tek imot lys, oppfattar det, og gjer at heile kroppen lever og kan røre seg i lyset. Mennesket er skapt i Guds bilete, og sjela sitt auge er nett evna til å sjå Gud. Ein kan oppfatte Guds nærleik, tale med han, kjenne ansvaret me er sette i som menneske, me kan bli gripne av hans kjærleik, både når me ser det underfulle i naturen og hos kvarandre. Dette er Guds gode skattar til oss, Øydelegg me det auge, så kan alt bli øydelagt! Då kan me oppleve å misse meininga med tilværet.

Sjur Isaksen tek i sin gjennomgang fram dette i «Ordet gjennom året» bind I s. 147ff. Han skriv og at diktaren Hans Børli må ha lese denne bibelteksten då han skreiv det diktet som er mest sitert:

**«*Ett er nødvendig»***

*Ett er nødvendig – her*

*I denne vår vanskelige verden*

*Av husville og heimløse*

*Å ta bolig i seg selv*

*Gå inn i mørket*

*Og pusse sotet av lampen*

*Slik at menneskene på veiene*

*kan skimte lys*

*I dine bebodde øyne.*

Jesus talar om seg sjølv som lyset i verda ( Joh.8,12), og om orda hans står det, i 2. Pet. 1,19: « ei lampe som skin på ein mørk stad til dagen gryr og morgonstjerna stig opp i hjarta dykkar»

«Du er min arv som varer til sist». Då gjeld det å samle seg skattar i himmelen, å feste blikket sitt på det som varer. «Be Thou My Vision» -

Under pandemien i mai 2020 samla over 300 kyrkjer og organisasjonar over heile Irland seg, og sang; «The Irish blessing» . Det kan ein høyre på: <https://www.youtube.com/watch?v=TascsWZPj8U&t=1s>

På 700-talet vart «Deg å få skode» skriven der borte. Kanskje forfedrene våre i vesterveg høyrde den allereie då?

Ved å sjå på han som kom, og bli sett av han som er frå byrjinga og som kjem til å vere der til slutt, kan nett augo våre få nytt lys i seg! Som Sjur Isaksen skriv i teksten til denne søndagen: «Det gode blikket utenfra , kan rense det syke øye og fylle det tomme blikk»

Han skriv om korleis *tomme auge* har mist sin glans. At tomme auge får me når lampa vår blir sota til . *Sjuke auge* kan ofte ha sett for mykje innover i si skam og si håpløyse. Auga våre blir sjuke når dei igjen og igjen blir vitne til at det vi trår etter, begjærar, vert ete opp av møll og makk, eller blir stolne av tjuvar. Augene våre blir sjuke når dei aldri får møte eit horisont av det gode, felleskap med andre, verdiar som strekkjer seg utover oss sjølve.

*Friske auge»* er auge som ser Gud i det me ser!. Det kan me oppleve , når me på ein eller annan måte erfarar det trælkvinna Hagar gjorde, etter det trøystande møte med Herrens engel: «Har eg verkeleg sett han som ser meg?». 1. Mos.16,13.

Det er denne gode skatten me har i trua!

.

**Personleg oppleving:** Heilt på slutten av studietida mi på MF i Oslo sat eg på lesesalen . Eg tenkte på alt eg hadde lese, og dei mange og lange dagar med bibelske kommentarar og anna som var pensum. Då var det plutseleg som eg fekk eit syn at alt samla seg om han som kallar seg Alfa og Omega, byrjinga og enden. Jfr. Johs. Openb. 22,13. Ei sterk, men god oppleving: «Forkynn Han» «Følg Han»!

Andre tekstar 8 sip I:

**2. Mos. 32, 1-4, 30-35** Gullkalven og Moses si bøn

**1. Joh. 2,15-17:** Elsk bror din og ikkje verda

**\*\*\*\*\*\*\*\*\***

**Bibelforteljingane om Jesu møte med menneske,** har mange døme på korleis menneske fekk ta imot den gode skatten: Sakkeus, Luk.19,1-10. Jesus og den samaritanske kvinna , Joh.4, og mange fleire

Annan tekst om «Den gode skatten:

**2. Tim. 1, 9-14:**

Mange av oss har vel eit bibelord som har blitt til spesiell velsigning for oss. Sjølv har eg det verset som presten skreiv i nytestamentet mitt, som eg fekk til konfirmasjonen i Hyllestad kyrkje i 1971, fått mykje å seie. Det står i 2. Tim 1.14: *«Ta vare på den gode skatten som er tiltrudd deg, ved Den heilage ande som bur i oss».*

Nett då tenkte eg ikkje så mykje over dei, men to-tre år seinare fekk dei mykje å seie. I brevet forklarar apostelen innhaldet i denne skatten: Det er den som er oss gjeven «i Kristus frå evige tider», og vidare: »Han har gjort ende på døden og ført udødeleg liv fram i lyset ved evangeliet».

Landet vårt har vorte rikt på mange jordiske skattar, men ser me innhaldet og det Gud vil gje oss gjennom den beste av alle skattar, vår frelsar Jesus Kristus? Ser me og at denne bodskapen har vore til rik velsigning for oss i tider som har vore? I unge år vart dette eit alvorleg spørsmål for meg, og eg er takksam for å ha fått del i evangeliet og oppgåva å vere med å peike på den viktigaste skatten av alle.

Ved innsetjingsgudstenesta mi i Hyllestad august 2015, var temaet dette med frigjering frå lova. Frelsa går ikkje gjennom oppfylling av lova og gode gjeringar. Det er viktig at me lever eit godt liv og prøver å gjere det beste me kan, men ved Guds lov kjem me alle til kort. Den glade bodskapen er difor kva Gud har gjort for oss gjennom Jesus Kristus. Det kristne alternativet er difor ei «tru verksam i kjærleik»

Tru , håp og kjærleik er fine symbol me kjenner. Dei seier noko svært sentralt om innhaldet i trua vår. 1. Kor.13.13

**Utfordring:** Ein god skatt skal me ikkje berre ta vare på for oss sjølve. Jfr. 1. Tim 6,20: *parathèke,* depositum, ein skatt

Depositum: noko som vert sett inn på ein konto, for å sikre at eigar får utbetalt det ein har krav på. Skatt, gr. *Tesavros-* noko som blir lagra i eit skattkammer.

I Balestrand, har soknerådet dette som visjon, då med formuleringa: «***Del*** den gode skatten»

Kanskje nett ved gudstenestene og andre arrangement i samband med Kystpilegrimsleia, så kan menneske rundt oss utfordrast til å dele den gode skatten , i ord og/eller tonar?

Den kristne trua kom med noko nytt. Den gav eit nytt syn på *menneskeverd* ( ein slutta å setje barn ut i skogen for å døy). Etter kvart som kyrkja vart etablert brukte ein fjerdelen av tienden til dei fattige. Der er og mange fleire døme. Det er mykje som tyder på at kristninga er den største retningsendringa i norsk historie.

**Forslag til salmar:**

N13 482: Deg å få skode

N13 228: Du loge av Guds kjærleiks eld ( høgtidsvers i pinsa, men kan og elles nyttast som ei mektig bøn om «lys opp i hjarta våre, «gje lys til troens øye)

Elles vil det vere aktuelt med **sangar frå vest**, der naturmotivet og ofte er sentralt:

334: Du er mi øy i havet Gud

433: Da Herren kom til denne jord

434: Det er navnet ditt jeg roper

**Andre:**

801: Nå er det morgen

492: Ein fin liten blome i skogen eg ser

395: Som toner i en evig sang

853: Sommerens Gud, du evige lys

703: Å, for djup i Jesu kjærleik

460: Bortom tid og rom og tanke

296: Himlen blåner for vårt øye

854: No stig vår song, vår takk til Gud

278: Herre Gud, ditt dyre navn og ære

663: Herre, du kalte disipler

6: Hvorledes skal jeg møte og favne deg min skatt

854: No stig vår song, vår takk til Gud

240: Måne og sol

638: Må Gud velsigna deg

431: Lat oss vandre i lyset

432: Vi syng med takk og glede

817: Fager kveldssol smiler

528: Lova Herren han er nær

**Ressursar i Norsk Salmebok N13:**

**Bøner og velsigningar:**

s.1148 i «Ord frå kyrkjearven». St. Patricks brynje.

s.1146- 1152 Her er det mange fine bøner og velsigningar**.**

**Døme på pilegrimsvandring:**

s.1324- 1329: bokmål; s. 1330-1335: nynorsk

**Krossteiknet:**

Dei tre fingrane som vender opp, minner oss om den treeinige Gud.

Langfingeren står for Faderen, peikefingeren for Jesus og tommelen for Den heilage Ande.

Dei to fingrane som er bøygd ned, seier kven Jesus er: Ringfingeren står for at Jesus er sann Gud og veslefingeren står for at Jesus er sant menneske.

Krossteiknet er «Jesus sin logo». Vi teiknar oss med Jesus sitt merke fordi:

* Det minner oss om at vi er døypte i namnet åt Faderen og Sonen og Den heilage Ande
* Det er ein måte å vise at me trur på Jesus
* Det er ei bøn om at Jesus må vere nær oss og ta vare på oss

(K. Netland i «Den kristne trua i lommeformat» utgjeve i 2015, prosten i Sogndal.)

**Nøkkelstadane på «Kystpilegrimsleia» er i alt 26**

I 2020 kom denne boka ut: «Kystpilegrimsleia fra Egersund til Trondheim. *En guide til nøkkelstedene:* Margun Pettersen. Mosaikk forlag»

Det flotte er at kvar nøkkelstad har sitt **særpreg.**

Om «**Kvernsteinsparken som nøkkelstad»** ( nr.12) , og om steinkrossane kan ein lese meir på s.36 i denne boka. Ein kan og gå inn på nettsida: kvernsteinsparken.no

Audun Systad

Sokneprest i Hyllestad

[audun.systad@hyllestad.kyrkja.no](mailto:audun.systad@hyllestad.kyrkja.no)

mobil: 97 155 237